Bjarne Laustsen (S), 2010-03-04:
Tak, hr. formand.
Det er jo sådan, at jeg faktisk godt kan lide Enhedslisten, og jeg kan godt lide ordføreren for forslagsstillerne, hr. Per Clausen.
Han er altid vaks ved havelågen, når der skal ske noget.
Jeg tror, at der er rigtig mange her i Folketinget, der hørte den daværende ordfører for Dansk Folkeparti, hr. Christian H. Hansen, der sagde, at fra den 1. januar 2009 er det slut med at kastrere uden bedøvelse.
Der gik en rum tid.
Vi hørte ikke noget, og der var meget snak frem og tilbage.
Da Dansk Folkeparti så lavede et forslag, som ikke var helt identisk med de tanker og det, som der blev lovet og foreslået, var Enhedslisten hurtig og vaks ved havelågen og fremsatte et forslag om et totalforbud, dog trods alt med bedøvelse indtil da.
Derfor har jeg måske mere sympati og forståelse for Enhedslistens forslag, end jeg havde for DF's.
Men det er ikke det samme, som jeg kunne drømme om at stemme for det, for det har en række af de samme elementer og problemstillinger i sig, der gør, at løsningen skal findes både i Danmark og i EU.
Vi skal have forbrugerne til at acceptere, at man sagtens kan spise hangrisekød, bare det har været udsat for en proces, som vi ender op med at være enige om, så vi ikke får ornelugt i det kød, som vi skal stege i vores køkken.
Hvis vi kan nå frem til sådan en proces og vi kan nå frem til det, der er endemålet, som også Enhedslisten ønsker, nemlig at vi i fremtiden helt skal lade være med at kastrere vores hangrise – det skal vi simpelt hen finde metoder til at undgå – så har vi jo nået det hele.
Jeg tror bare ikke på, at vi med den svineproduktion, vi har i Danmark, kan sætte et måltal op, der hedder, at præcis fra klokken et eller andet skal det være sådan.
Når vi eksporterer ni ud af ti grise, hjælper det ikke noget, at vi står med alle de grise den 1. januar 2011 og der ikke er nogen, der vil købe dem med boller på.
Så har vi altså et enormt problem.
Derfor skal vi have systemerne til at acceptere det, og derfor er jeg lige så ærgerlig som hr. Per Clausen over, at det, som man i dansk svineproduktion fandt på først i 1990'erne, ikke kunne lade sig gøre, og at vi nu er nødt til at begynde forfra.
Derfor drejer det sig om, at vi finder på nogle metoder.
Det, som jeg tror hr. Per Clausen tænker meget på, er immunokastration som en af de metoder.
Jeg synes bestemt, at vi skal undersøge det.
Jeg har hørt, at man ud fra de forsøg, man har lavet, hvor man har behandlet 1.000 grise med Improvac – det er jo en proces, hvor man skal give dem det, når de er 10-12 uger gamle, og inden for 4-6 uger, inden de skal slagtes – kan holde skatol og androstenon i ro, således at det ikke når ud i det færdige grisekød.
Der er nogle spørgsmål, som jeg i hvert fald ud fra et forbrugersynspunkt gerne vil rejse, om det her er af en beskaffenhed, således at vi ikke får hormongrise og alle mulige andre processer omkring det.
Jeg synes jo, det er fint, hvis man lavede et forsøg på et lukket marked, f.eks. i Sverige.
Det har jeg foreslået dem, fordi de sådan set kun producerer til hjemmemarkedet.
Hvis man kunne få lavet det et sådant sted, ville det jo være fint, for der er der ikke nogen eksportproblemer eller noget som helst andet.
Hvis man lavede det i det pågældende land efter den metode – grunden til, at jeg siger det på den måde, er faktisk, at Sverige og Danmark minder meget om hinanden; de stiller nogenlunde de samme krav til dyrevelfærd – så kunne det jo være et fint forsøg, der så måske kunne overføres i stor skala til lande som Danmark, der har en kæmpestor svineproduktion.